Tshwane: Belastingbetalers dok steeds op vir ampswoningDie voormalige ampswoning van die Tshwane-burgemeesters wat glo steeds deur belastingbetalings finansier word. (Foto: Verskaf) Die persoon wat die Tshwane-burgemeestersampswoning in 2017 vir R5,1 miljoen op ŉ veiling gekoop het, het skynbaar vergeet om die diensterekening na sy naam oor te dra en dit lyk asof niemand in die munisipaliteit dit agtergekom het nie. Die stad se belastingbetalers betaal steeds die erfbelasting en water wat deur die munisipaliteit uit ŉ interdepartementele rekening betaal word asof die eiendom steeds aan die Tshwane Metro behoort. Die totale rekening beloop maandeliks sowat R10 000 en daar is geen deposito betaal nie. Die eiendomsbelasting word steeds bereken teen ŉ vorige waardasie van R3,8 miljoen en ŉ bedrag van slegs R6,45 word maandeliks vir elektrisiteit gehef. Die destydse DA-burgemeester, Solly Msimanga, het kort nadat die party die administrasie van Tshwane in 2016 oorgeneem het, aangekondig dat die ampswoning in Muckleneuk verkoop gaan word en dat die opbrengs vir die bou van huise vir die stad se armes gebruik gaan word. David Mabilu. (Foto: Facebook) Die nuwe eienaar wou anoniem bly, maar dokumente in Maroela Media se besit wys dat die herehuis by St. Patrickweg 135, in 2018 oorgedra is na DMFT Property Developers (Pty) Ltd. DMFT Property Developers se enigste direkteur is die eiendomsmagnaat David Mabilu. Hy is waarskynlik beter bekend is vir sy uitspattige troue in Mauritius in 2011 waar die EFF-leier, Julius Malema, een van die gaste was. Die troue het na bewering sowat R15 miljoen gekos. Mabilu het sy miljoene gemaak deur in Limpopo grond by een regeringsdepartement te koop en dit later weer aan ŉ ander departement te verkoop. Mail & Guardian het voorheen berig dat amptenare ander pad gekyk het terwyl die belastingbetaler moes opdok. Mabilu het die bewerings as lasterlik bestempel. Mabilu is al as Julius Malema se “sugar daddy” deur die media beskryf en een van sy vele maatskappye, Vharanani Properties, het na bewering by meer as een geleentheid groot bedrae geld in die rekening van Malema se Ratanang Family Trust inbetaal. Dit is in 2011 deur City Press ontbloot. Die Ratanang Trust was ŉ mede-aandeelhouer in On-Point Engineering teen wie kriminele klagtes onlangs heringestel is. Mabilu was na bewering ook betrokke by die VBS-bank en ŉ waterprojek in Limpopo wat aanvanklik R502 miljoen sou kos, maar waarvan die koste uiteindelik tot soveel as R2,7 miljard gestyg het. Die projek is nooit voltooi nie. Een van sy maatskappye, Fundudzi Media, het velede jaar die eienaarskap van Sunday World oorgeneem. Mare-Lise Fourie. (Foto: Tshwane.gov) Tshwane se burgemeesterskomiteelid vir finansies, Mare-Lise Fourie, het bevestig dat die oordrag van die eiendom nog nie in die databasis van die stad reflekteer nie en dat die eienaar ook tot op hede nie ŉ diensooreenkoms met die munisipaliteit gesluit het nie. Sy het aan Maroela Media gesê die administrasie is nou besig om die nodige regstellings te doen en dat dit terugwerkend tot op die datum van oordrag sal wees. Maroela Media het DMFT Property Developers deur middel van Malibu se maatskappye, Vharanani Properties, in Johannesburg opgespoor. Die maatskappy se Seipati Tlaka het bevestig dat die eiendom sedert die veiling onbewoon is en dat DMFT nie van die onbetaalde dienste bewus was nie. Tlaka sê DMFT is nou met die Tshwane Metro Munisipaliteit in gesprek om die saak te ondersoek waarna die maatskappy ŉ uitgebreide verklaring sal uitreik.